Diari Oficial de la Generalitat Valenciana


Sumari del DOGV 1616, del 06-09-1991 (1991/822527)

DECRET 152/1991, de 29 d'agost, del Consell de la Generalitat Valenciana, pel qual s'estableixen les bases i els criteris uniformes per a la selecció, formació, promoció i mobilitat de les policies locals, escala bàsica.
----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1991/08/29/152/dof/vci/html**

### Dades del document

Número de DOGV
:   1616

Data del DOGV
:   06-09-1991

Secció del DOGV
:   DISPOSICIONS GENERALS

Número del document
:   1991/822527


Data del document
:   29-08-1991

Organisme emissor
:   Conselleria d'Administració Pública

Tipus de document
:   Decret

Correcció d'errades

Anàlisi jurídica

Decret 152/1991, de 29 d'agost, del Consell de la Generalitat Valenciana, pel qual s'estableixen les bases i els criteris uniformes per a la selecció, formació, promoció i mobilitat de les policies locals, escala bàsica.  
La Llei de la Generalitat Valenciana 2/1990, de 4 d?abril, de Coordinació de Policies Locals, estableix les bases per a satisfer les necessitats de coordinació de l'actuació de la policia local, sentides en tots els municipis del territori de la Comunitat Valenciana, i per a una idònia selecció i formació dels funcionaris d'aquests cossos, possibilitant en l'article 24 la mobilitat d'aquells de manera que puguen ocupar places vacants en, les plantilles d'altres municipis.  
La llei atribueix al Govern Valencià, entre altres, l'exercici de les funcions de fixació reglamentària de bases i criteris uniformes per a la selecció, formació, promoció i mobilitat dels membres de les policies locals, als quals han d'adaptar-se els ajuntaments en aprovar els seus reglaments i les seues convocatòries. Igualment li atribueix la determinació reglamentària del percentatge de reserva de places per a mobilitat.  
Per aquesta raó, en compliment del que disposen l'article 4.1.b) i la disposició final primera de la Llei 2/1990, de 4 d'abril, esmentada, i després de l'acord de la Comissió de Coordinació de Policies Locals, a proposta del Conseller d?Administració Pública, i amb la deliberació prèvia del Govern Valencià en la reunió del dia 29 d'agost de 1991,  
DECRETE  
Article primer  
Les proves que convoquen els municipis de la Comunitat Valenciana per a la selecció dels membres de la policia local, escala bàsica, categoria de Policia i els seus Auxiliars, es regiran per les bases de la convocatòria que aprove el ple de la corporació, les quals hauran d'adaptar-se als criteris següents:  
1. El procés selectiu haurà de garantir el compliment dels principis constitucionals d'igualtat, mèrit i capacitat, i també el de publicitat, i constarà de les proves selectives que establesquen i la superació del curs de contingut teòrico- pràctic.  
2. El nombre d'aspirants aprovats en les proves selectives no podrà excedir del nombre de places convocades, al qual podran afegir-se les vacants que s'hagen produït fins al moment de la seua realització, si així ho estableix la convocatòria, dins els límits indicats en l'article 18 de la Llei 30/1984, de 2 d'agost.  
3. El tribunal proposarà a la corporació els aspirants que hagen superat les proves selectives i, després de la presentació de la documentació exigida per les bases de la convocatòria, hauran d'incorporar-se a l'Institut Valencià de Seguretat Pública per seguir el curs de contingut teòrico- pràctic integrat per dos fases: una de formació i selecció en l'Institut Valencià de Seguretat Pública, amb una durada de quatre mesos, i l'altra, una vegada superada l'anterior, de pràctiques, si és possible en el mateix ajuntament convocant, amb una durada de dos mesos.  
La qualificació del període de pràctiques correspondrà a l'Institut Valencià de Seguretat Pública, la seua avaluació es farà basant-se en criteris objectius que faran referència a l'assimilació dels coneixements impartits, responsabilitat, dedicació i tots els aspectes de l'actuació de l'aspirant que calguen per a avaluar la seua capacitat per a una adequada prestació de les funcions atribuïdes al lloc.  
4. Acabat el curs teòrico- pràctic, l'Institut Valencià de Seguretat Pública comunicarà a l?òrgan competent de la corporació local la llista dels, aspirants que hagen superat el curs teòrico- pràctic amb indicació de la puntuació o les qualificacions obtingudes a l'efecte del seu nomenament com a funcionari. Els nomenaments hauran d'efectuar-se en el termini màxim de quinze dies comptadors des de la comunicació d l'Institut Valencià de Seguretat Pública.  
En cada convocatòria els aspirants que no superen el curs teòrico- pràctic podran incorporar-se al curs immediatament posterior. Si no superaren aquest segon curs estaran definitivament decaiguts en el seu dret de reserva.  
5. Per a la realització del curs teòrico- pràctic els aspirants seran nomenats funcionaris en pràctiques i percebran les retribucions que els corresponguen a càrrec de la respectiva corporació.  
6. Per a participar en les proves selectives, el dia en que acabe el termini d'admissió de sol·licituds caldrà complir els següents requisits:  
a) Tenir la nacionalitat espanyola.  
b) Estar en possessió del títol de Graduat Escolar o l?equivalent o tenir les condicions d'obtenir-lo en la data que acabe el termini de presentació d'instàncies.  
c) No patir cap malaltia o defecte físic que impedesca la realització de les funcions, i tenir una estatura mínima de 1,70 metres per als homes i 1,65 metres per a les dones.  
d) Haver fet els divuit anys, i no passar de 30.  
e) No haver estat separat mitjançant expedient disciplinari del servei de l?Estat, de les comunitats autònomes o de les entitats locals, ni estar inhabilitat per a l?exercici de funcions públiques.  
f) Estar en possessió dels permisos de conducció de vehicles de les classes A-2 i B-2.  
7. Exercicis i temaris. L?exercici o la prova psicotècnica i el reconeixement mèdic precediran a les proves selectives, que constaran, com a mínim, d'una prova d'aptitud física, dos exercicis escrits sobre temes del programa i un exercici sobre el coneixement de valencià en els municipis de predomini lingüístic valencià.  
El Conseller d?Administració Pública determinarà el contingut mínim dels exercicis i els programes de les proves selectives.  
Les corporacions locals convocants podran addicionar al programa mínim que s'establesca temes sobre matèries específiques relacionades amb les funcions atribuïdes al lloc i amb l?entorn sòcio- local, i també establir exercicis teòrics o pràctics sobre les matèries addicionades, amb caràcter obligatori o voluntari.  
8. Qualificació dels exercicis.  
Els exercicis obligatoris tindran caràcter eliminatori i la seua qualificació serà de 0 a 10 punts. Seran eliminats els aspirants que no arriben a la puntuació mínima de 5 punts en cadascun. S?exceptua l?examen de coneixement del valencià, obligatori però no eliminatori, la qualificació del qual serà de 0 a 2 punts. L?exercici consistent en proves d'aptitud física de caràcter eliminatori es qualificarà com a «apte» o «No Apte».  
Article segon  
Els membres dels cossos de policia local de la Comunitat Valenciana als quals es refereix aquest decret podran ocupar, amb caràcter voluntari, places vacants en altres cossos de policies locals d'aquesta, en la forma i les condicions que aquest decret estableix.  
Article tercer  
1. Per als llocs de treball de l?escala bàsica, el dret a la mobilitat s?exercirà en la forma i les condicions que aquest decret estableix.  
2. Amb aquesta finalitat, les convocatòries de selecció per a l'accés a llocs de treball de l?escala bàsica, categoria de Policia, incloses en la corresponent Oferta d'Ocupació Pública de cada corporació local, reservaran per a la seua provisió pel procediment de concurs de mèrits entre funcionaris pertanyents a altres cossos de la policia local de la Comunitat Valenciana, les places que en l?annex d'aquest decret s?establesquen atenent a criteris de població i plantilla.  
3. Tots els llocs de treball que siguen adjudicats per concursos de mobilitat es consideraran de caràcter voluntari i, en conseqüència, no generaran dret a l'abonament d?indemnització per cap concepte. Els llocs que siguen oferts a funcionaris d'altres cossos de policia local, i no resulten coberts per qualsevol motiu, incrementaran els que han de ser proveïts per oposició lliure, i així es farà constar en la convocatòria.  
4. Les convocatòries per a la provisió de lloc dels cossos de policies locals, escala bàsica, categoria de Caporal, reservaran per a la promoció interna dels membres del cas de la policia local de l'ajuntament convocant el 100% de les vacants convocades.  
5. Totes les places de Caporal que, ofertes al torn de promoció interna, no siguen cobertes per aquest torn hauran de passar al torn de mobilitat entre els caporals de les policies locals de la Comunitat Valenciana, d'acord amb els criteris bàsics d'aquest decret i als que s'establesquen en les disposicions que el desenvolupen.  
6. El tribunal que jutge les proves dels concursos de mèrits, torn de mobilitat, serà el mateix que haja intervingut en les de torn 49 promoció interna.  
La composició d'aquest tribunal serà la indicada en l'article 5.  
7. Prèviament a la realització del concurs de mobilitat per a cobrir les vacants als cossos de policia local, escala bàsica, categoria de Caporal, en l'ajuntament corresponent, s'haurà convocat i resolt el concurs-oposició per al torn de promoció interna.  
Article quart  
1. Les bases i els barems d'aplicació als concursos de mobilitat que es convoquen d'acord amb el que disposa l'article 3, les establirà el Conseller d?Administració Pública.  
2. Per a participar en aquests concursos s'hauran de reunir els següents requisits, referits al dia en què acabe el termini d'admissió de sol·licituds:  
a) Ser funcionari de carrera, integrat en la subescala de serveis especials, policia local, de qualsevol dels municipis de la Comunitat Valenciana de la categoria que es convoque.  
b) Haver estat, almenys, dos anys en el lloc de treball des del qual es concursa.  
c) Que no li falten menys de deu anys per complir l?edat de jubilació forçosa.  
d) No patir cap malaltia ni defecte físic que impedesca el normal exercici de les funcions pròpies de la seua escala i categoria.  
e) No estar suspesos en ferm ni inhabilitat per a l?exercici de funcions públiques.  
f) Estar en possessió dels permisos de conducció de vehicles de les classes A-2 i B-2.  
g) Qualsevol altre requisit que s'establesca per a la promoció interna dels funcionaris de la policia local.  
Article cinqué  
La composició mínima dels tribunals qualificadors serà la següent:  
President: l'alcalde- president de l'ajuntament o el regidor en qui delegue.  
Vocals:  
- Un representant del professorat oficial designat per l?Institut Valencià de Seguretat Pública.  
- Un representant de l'administració de la Generalitat Valenciana  
- El cap del cas de la policia local de la corporació convocant, i si manca, un funcionari de la corporació d'igual o superior categoria. En el cos d?auxiliars de la policia local, per no existir cos de la policia local es nomenarà com a membre del tribunal un funcionari de l'ajuntament.  
- Dos representants dels treballadors designats per la Junta de Personal de l'ajuntament corresponent.  
Secretari: el de la corporació o el funcionari en qui delegue, que actuarà a més com a vocal.  
La composició del tribunal inclourà la dels respectius suplents.  
Podran nomenar-se assessors del tribunal per a les proves tècniques i d'aptitud física. El seu nomenament haurà de fer-se públic juntament amb el del tribunal.  
Article sisé  
Les convocatòries per a la provisió de llocs vacants previstes en aquest decret es publicaran en el Diari Oficial de la Generalitat Valenciana en els termes establerts per l'article 97 de la Llei de Bases de Règim Local i l?article 20.2 de la Llei de la Generalitat Valenciana 2/1990, de 4 d'abril, de Coordinació de Policies Locals de la Comunitat Valenciana.  
DISPOSICIO TRANSITORIA  
Les places incloses en l'Oferta Pública d'Ocupació d'enguany, que encara no s'hagen convocat, hauran d'adaptar-se al que disposa aquest decret.  
Les convocatòries per cobrir places vacants en els cossos de policia local dels diferents ajuntaments que s'hagen publicat en el Butlletí Oficial de la Província o en el Diari Oficial de la Generalitat Valenciana es regiran pel que disposen les bases d'aquelles.  
DISPOSICIONS FINALS  
Primera  
El Conseller d?Administració Pública dictarà les disposicions necessàries per al desplegament d'aquest decret.  
Segona  
Aquest decret vigirà el dia de la seua publicació en el Diari Oficial de la Generalitat Valenciana.  
València, 29 d?agost de 1991.  
El President de la Generalitat Valenciana,   
JOAN LERMA I BLASCO  
El Conseller d?Administració Pública,   
EMERIT BONO I MARTÍNEZ  
ANNEX  
Places reservades per a la mobilitat dels funcionaris de carrera de cossos de la policia local, escala bàsica, categoria de Policia, de la Comunitat Valenciana  
En les convocatòries de selecció per a l'accés a llocs de treball vacants de l?escala bàsica, categoria de Policia, es reservaran les següents places per a la seua provisió, incloses en la corresponent Oferta d'Ocupació Pública de cada corporació local, per concurs de mèrits entre funcionaris de carrera pertanyents a altres cossos de policia local de la Comunitat Valenciana:  
 Núm. de places ofertes Places reservades a mobilitat  
 de 2 a 5 1  
 de 6 a 10 3  
 de 11 a 15 4  
 de 16 a 20 6  
 de 21 a 25 7  
 de 26 a 30 8  
 de 31 a 35 11  
 de 36 a 40 13  
 de 41 a 50 15  
 51 o més places ofertes la meitat de les places   
 convocades,  
 arrodonint   
 a la unitat,  
 per excés,   
 el quocient resultant


Còpia Permalink ELI